**ИНТЕРАКТИВНА ПРИПРЕМА ЗА ЧАС ИЗ ПРАВ.ВЕРОНАУКЕ**

**Наставни предмет: *Православна веронаука***

***ВЕРОУЧИТЕЉ: Aлександар Ђенић***

**Разред и ОДЕЉЕЊА**: ***I***

**Нaставна јединица: РОЂЕЊЕ ХРИСТОВО И БОЖИЋНИ ОБИЧАЈИ**

**Тип часа**: ***ОБРАДА НОВОГ ГРАДИВА***

**Циљ рада**: упознавање ученика са животом Христовим и Божићним обичајима

**Образовни циљ рада:** *развијање љубави према Богу, ...*

**Васпитни циљ рада:** *васпитавање у духу православне вере*

**Облици рада**: *фронтални рад*, КРЕАТИВНО-*ИНДИВИДУАЛНИ РАД*

**Наставне методе:**  *креативна, , метода разговора , метода рада на тексту*

*р***адни материјал**: *припремљен радни лист,*

***Наставна средства и помагала:*** *пројектор, рачунар, платно; , радни лист*

**ОЧЕКИВАНИ ИСХОДИ:**

**Ученици би требало да знају :**

-где се Христос родио;

-ко се први поклонио тек рођеном Христу;

-одакле су дошли мудраци и које поклоне су донели

-смисао и значај Божићних празника:Детињци,материце и оци,Бадње вечери и Туциндана

-шта симболише бадњак а шта слама,шта је то чесница и положајник

**ТОК РАДА:**

Молитва пре учења - Вероучитељ ће укратко поновити (кроз неколико питања) претходну наставну јединицу и постепено увести ученике у нову наставну јединицу.

* Вероучитељ усмено излаже причу о Христовом рођењу објашњавајући ко је први објавио вест пастирима о рођењу Христовом. Такође, вероучитељ, објашњава, појаву звезде изнад пећине и заинтересованост мудраца са Истока за звезду.
* прича о празнику дединци,материце и оци,смисао везивања и даривања
* Божић је један од највећих хришћанских празника
* обележавамо догађај када је Господ дошао на земљу
* он није дошао да влада него да служи људима и да их научи да једни другима служе
* прича о рођењу Христовом
* цртани филм о рођењу Христовом
* прича о Божићним празницима и обичајима
* Потом, вероучитељ, дели припремљени радни лист објашњавајући ученицима начин рада.
* -На крају часа, следи провера урађености радног листа и кратко понављање обрађиване наставне јединице.

**ЛЕКЦИЈА:**

Један човек који се звао праведни Јосиф бринуо се о Дјеви Марији.   
Анђео ,јавивши му се у сну објаснио му је да је Марија зачела од Духа Светога.Јосиф је послушао речи  Божијег анђела.

Једнога дана, праведни Јосиф је пошао са Маријом да се пријаве , зато што је цар Август желео да зна колико народа живи у његовој царевини. Како су  били из Давидовог племена,а дом овог њиховог претка у градићу Витлејему ,Марија и Јосиф су се и упутили тамо ради пописа.

Овај град, до тада најмањи  од свих градова у тој земљи, ускоро ће постати најчувенији,јер ће се у њему родити  Спаситељ света, Господ Исус Христос.

Ево како је то било:

Пут до Витлејема је био далек.Путовало се дуго,скоро читаву недељу.Када су стигли у Витлејем, у том граду скупило се  много људи ради пописа.Нигде није било слободне собе, Јосиф је нашао пећину која је служила и као штала за стоку.У зиду су биле јасле  које су  биле напуњене сламом. Богородица је родила дете повила га је и ставила у те јасле.Испуниле су се речи пророка да ће се Спаситељ родити у Витлејему.Радосну вест о рођењу Христовом чули су прво пастири упућени од анђела Божијих који су певали песму: „Слава на висини Богу и на Земљи мир ,међу људима добра воља“ (Лк.2,14).

Стари народи Азије веровали су да се рођењем сваког човека рађа и  његова звезду.   
Будући са су и Јевреји очекивали Спаситеља његова звезда је требало да буде необичино сјајна и да буде на Истоку. Када се појавила та звезда на истоку,три учена човека,три мудраца су кренула да се поклоне  новорођеном цару.

Дошавши у Јерусалим почели су да се распитују где се родио цар Јудејски.   
Видели су његову зевзду и дошли  су да му се поклоне.Када је за ово чуо цар Ирод уплашио се за престо и решио је  да убије дете .Рекао је мудрацима да у повратку дођу код њега и кажу му где је дете,да и он оде  и поклони му се. Мудраци су пратили звезду и стигли у Витлејем.Необична звезда зауставила се над пећином у којој се родио Господ Исус Христос.Ушавши у пећину и видевши дете пали су на колена,поклонивши му се.Даривали су га златом,смирном и тамјаном. Звали су се Мелкиор,Гаспар и Валтазар.Намеравали су да се врате у Јерусалим али им се у сну јави анђео Господњи рекавши да се не враћају тамо, већ да се  другим путем врете у своју земљу.   
Тако су и учинили.

Божић се празнује као успомена на дан рођења Господа Исуса Христа, Сина Божијег, Спаситеља света. Та чињеница да је то празник рађања новог живота, празник деце и детињства, празник родитељства очинства и материнства, украсио је код Срба овај празник најлепшим верским обичајима и обредима.

У овом периоду су најважнији следећи празници: Детинци, Материце, Оци, Туциндан, Бадњидан, Божић. За сваки од ових дана и празника везани су наши лепи обичаји.   
 **Детинци**   
 У трећу недељу пред Божић слави се овај празник. Тога дана ујутру рано, или по доласку из цркве са богослужења, одрасли вежу своју или туђу децу. За везивање се обично користи: каиш, гајтан или обичан канап, или обичан дебљи конац. Обично се завежу ноге или руке, па се једним делом канап завеже за сто или столицу. Везивање на Детинце, Материце и Оце, има символику. Везивање символизује чврсте породичне везе,слогу,мир,поштовање и међусобно помагање у свим приликама.

**Материце** У другу недељу пред Божић пада овај празник. Ово је највећи хришћански празник мајки и жена. Тога дана деца поране и унапред припремљеним канапом, концем, шалом, марамом или каишем на препад завежу своју мајку, за ноге, на исти начин, као што су њих мајке везивале на Детинце.Мајка се прави да не зна зашто је везана. Деца јој честитају празник, а мајка онда дели деци поклоне, и на тај начин се "дреши". На исти начин се вежу и све удате жене, које се дреше поклонима деци: колачима,или неким другим слаткишима.

**Оци** Овај празник се празнује последње недеље пред Божић.Тога дана,исто као на Материце,деца везују своје очеве,а ови им се "дреше" поклонима,исто као и мајке. Оци, Материце и Детинци су чисто породични празници и за тај дан домаћице припремају свечани ручак на коме се окупи цела породица Ови празници,и обичаји везани за њих, доприносе јачању породице слози у њој, разумевању,поштовању између деце и родитеља,старијих и млађих, што све заједно чини породицу јаком и здравом. А зна се, да је породица темељ једнога друштва државе и цркве.

**Туциндан**   
 На два дана пред Божић,5. јануара, је Туциндан. Тога дана се коље и реди печеница за Божић.На Туциндан,по народном веровању,децу "не ваља" тући, ер ће целе године бити неваљала и боловаће од чирева.

**Бадњидан** Дан уочи Божића,6. јануара,зове се Бадњидан.Назив је добио по томе јер се тога дана сече бадњак и уноси у кућу.Са овим даном већ почиње Божићно славље.Ујутро рано, већ у зору,пуцањем из пушака и прангија објављује се полазак у шуму по бадњак. Чим сване, ложи се ватра и приставља се уз њу печеница. Жене у кући месе божићне колаче, торте, припремају трпезу за Божић.

**Шта је бадњак?**

Бадњак је обично младо, храстово или церово дрво, које се на Бадњидан ујутро рано сече и доноси пред кућу.Увече,уочи Божића,бадњак се пресеца и заједно са сламом и печеницом уноси у кућу.

**Како се сече бадњак?**

Пре изласка сунца,на Бадњидан,домаћин са синовима или унуцима одлази у шуму да сече бадњак.Бира се обично млад и прав церић,ако нема церића, може и храст.Стабло церића треба да буде толико,да га домаћин на рамену може донети кући.Када одабере одговарајуће дрво,домаћин се окрене истоку,три пута се прекрсти,помене Бога,своју славу и сутрашњи празник,узима секиру у руке и сече бадњак.Бадњак се сече и засеца секиром укосо и то са источне стране. По народном веровању, бадњак се мора посећи са три снажна ударца.Што секира од три пута не пресече,довршава се ломљењем или увртањем (сукањем). Тај ломљени део на бадњаку зове се брада и пожељно је да буде на сваком бадњаку.Води се рачуна да дрво приликом пада падне директно на земљу. Не сме се, дакле, зауставити на неком дрвету.Кад се бадњак донесе кући, усправи се уз кућу, поред улазних врата, где стоји до увече.

**Шта симболише бадњак?**

Бадњак симболички представља оно дрво, које су пастири донели и које је праведни Јосиф заложио у хладној пећини, када се Христос родио Бадњак наговештава и дрво Крста Христовог.

**Бадње вече**

Бадње вече, практично спаја Бадњидан и Божић. Зато се у нашем народу каже за неке особе,које су пријатељски блиске и везане да су као "Божић и Бадњидан". Увече, када падне мрак, домаћин са синовима уноси у кућу печеницу, бадњак и сламу. Печеница се носи на ражњу, обично двојица носе између себе, и један од њих прво ступа десном ногом преко прага и поздравља домаћицу и женску чељад речима: "Добро вече! Честит Божић и Бадње вече!" Домаћица и женска чељад посипају печеницу и домаћина са зоби и пшеницом, одговарајући: "Добро вече! Честити ви и ваша печеница!Пошто се бадњак претходно исече са дебљег краја на три дела, величине да може да стане у шпорет или какву пећ, уноси се у кућу. Исто се говори и ради као кад се уноси печеница. Бадњак се ставља на огњиште, али пошто огњишта нема више, ставља се поред шпорета или пећи, и одмах се једно дрво ложи. Тамо где нема пећи или шпорета, бадњак се ставља код печенице.   
**Слама**   
 После бадњака у кућу се уноси слама. Приликом уношења сламе домаћин и домаћица говоре и поступају као кад се уносио бадњак и печеница Слама се посипа по целој кући. Домаћица у сламу под столом, где се вечера, ставља разне слаткише, ситне поклоне и играчкице, које деца траже и пијучу као пилићи. Слама символизује ону сламу у пећини на којој се Христос родио.

Вечера уочи Божића

Када се унесу печеница, бадњак и слама, укућани сви заједно стану на молитву, отпевају тропар "Рождество твоје...",или „Оче наш..“ помоле се Богу, прочитају молитве које знају, честитају једни другима празник и Бадње вече и седају за трпезу. Вечера је посна, обично се припрема пребранац, свежа или сушена риба и друга посна јела.   
 Најрадоснији празник међу свим празницима, код Срба је Божић. Празнује се три дана. Први дан Божића је увек 7. јануара. На Божић ујутро, пре свитања, звоне сва звона на православним храмовима, пуца се из пушака и прангија и објављује се долазак Божића и Божићног славља.

Домаћин и сви укућани облаче најсвечаније одело, и одлазе у цркву на јутрење и Божићну литургију. После службе у цркви се прима нафора и прво се она узима на Божић. Људи се поздрављају речима: "Христос се роди!" и отпоздрављају: "Ваистину се роди!" Ваља напоменути да се овако поздравља и говори све од Божића до Богојављења. Када домаћин дође кући из цркве, поздрави све укућане са овим радосним божићним поздравом, и они му отпоздраве љубећи се међусобно и честитајући једни другима празник.

**Положајник** На Божић,рано пре подне,у кућу долази специјални гост,који се обично договори са домаћином, а може бити и неки случајни намерник, и он се посебно дочекује у кући, и зове се положајник.Положајник поздрави дом Божићним поздравом,љуби се са укућанима и одлази код шпорета.Отвара врата на шпорету или пећи, раније на огњишту, џара ватру и говори здравицу: "Колико варница, толико срећица, Колико варница толико парица (новца) Колико варница толико у тору оваца, Колико варница толико прасади и јагањаца, Колико варница, толико гусака и пилади, А највише здравља и весеља, Амин, Боже дај".Положајник символички представља оне Мудраце који су пратили звезду са Истока и дошли новорођеном Христу на поклоњење. Домаћица после тога послужи положајника, и дарује га неким прикладним поклоном. Он је човек, који на Божић, и за целу наредну годину доноси срећу у кућу.

**Чесница**   
 Рано ујутро на Божић,домаћица замеси тесто од којег пече погачу,која се зове чесница.У њу се ставља златни,сребрни или обични новчић,одозго се боде гранчицом бадњака,и та чесница има улогу славског колача на Божић.Када чесница буде печена, износи се на сто где је већ постављен Божићни ручак.Када сви стану за сто, домаћин запали свећу узима кадионицу,окади иконе,кандило и све присутне, реда неком млађем кадионицу који кади целу кућу.Уколико неко зна пева божићни тропар, а ако не, чита се "Оче наш" наглас. Кад се молитва заврши приступа се ломљењу чеснице. Чесница се окреће као славски колач, прелива вином и на крају ломи. Она се ломи на онолико делова колико има укућана Онај ко добије део чеснице у којој је новчић, по народном веровању, биће срећан целе те године. Када се заврши ломљење чеснице, укућани једни другима честитају празник и седају за трпезу.

**ХРИСТОС СЕ РОДИ!**

**ВАИСТИНУ СЕ РОДИ**!

**ПРАЗНУЈЕ СЕ 7. ЈАНУАРА**